钦定古今图书集成/明伦汇编/氏族典/第237卷 > 张伟
## 钦定古今图书集成/明伦汇编/氏族典/第237卷 > 张伟

按《魏书张伟传》：“伟字仲业，小名翠螭，太原中都人也。
高祖敏，晋秘书监。伟学通诸经，讲授乡里，受业者常
数百人。儒谨汎纳，勤于教训，虽有顽固不晓问至数
十。伟告喻殷勤，曾无愠色。常依附经典，教以孝悌，门
人感其仁化，事之如父。性恬平，不以夷崄易操，清雅
笃慎，非法不言。世祖时，与高允等俱被辟命，拜中书”
博士，转侍郎、大将军、乐安王范从事中郎、冯翊太守。
还，仍为中书侍郎、本国大中正。使酒泉，慰劳沮渠无
讳。还，迁散骑侍郎，聘刘义隆。还，拜给事中、建威将军，
赐爵成皋子。出为平东将军、营州刺史，进爵建安公。
卒，赠征南将军、并州刺史，谥曰康。在州郡以仁德为
先，不任刑罚，清身率下，宰守不敢为非。